# שמואל א' ד-ח: 'וארון האלוהים נלקחה'

# דף למנחה

חמשת פרקי השבוע עוסקים במגוון נושאים: נפילת משפחת עלי, מלחמות ישראל בפלישתים, נדודי הארון, ובקשת העם להמלכת מלך.

מכולם בחרנו להתמקד בסוגיית ארון הברית שבני ישראל לקחו משילה, בתקווה שיעזור להם להילחם בפלישתים. איזו ביקורת מעביר הסיפור המקראי על בני ישראל והאופן שבו תפסו את ארון הברית, והאם זה רלוונטי לימינו?

## חלק ראשון: המלחמה עם פלישתים

### לפני המפלה

בדרך כלל מפלה בסדר גודל כזה מודגשת בתנ"ך ונכרכת בחטא של העם. כאן לא מופיע תיאור של חטא כזה אך התבוננות בפסוקים יכולה לתת לנו רמז לכך שבני ישראל עצמם מבינים כי הם חטאו וכי ה' הוא הגורם להפסדם. ואולם, הבנה זו אינה גורמת להם לחזור בתשובה אלא להשתמש בכוח הגלום בארון באופן טכני ולהביא את הארון לשדה הקרב כמעין קמע שיביא את הניצחון. אפשר לראות באקט זה של הבאת הארון כהמשך לחטא המקורי שלהם - חוסר הבנה של הקשר הרצוי עם האל, כפי שנראה להלן.

### הבשורה

החדשות מגיעות לעלי ולכלתו בהדרגה הולכת ומחמירה של האסון – מפלת העם – מגפה – מות שני בניו - ו'וארון האלוהים נלקחה'. השורה האחרונה היא שגורמת למותו של עלי הנופל ושובר את מפרקתו. עלי חרד בעיקר לארון ולא לעם היוצא למלחמה. גם הכלה, שצירי הלידה שלה מקדימים בשל הבשורות, מבטאת סדר עדיפויות זהה בקריאת שם הוולד (איכבוד) על הלקח הדתי ולא על הטרגדיה האישית.

עלי וכלתו ממחישים את מהות החטא - התמקדות משמעותית ומוגזמת בארון עצמו ולא במה שהוא בא לייצג. העם כולו ועלי בראשם הפכו את הארון לסוג של אליל, של פסל, של אובייקט בעל כוחות עצמיים, והשטיחו את המשמעות הרוחנית שלו למשמעות קונקרטית, ארצית, עבודה זרה.

פירושו של הרב אמנון בזק מסכם רעיון זה בצורה בהירה.

## חלק שני: סכנת הפיכת בית המקדש למקום עבודה זרה

היהדות מתמודדת תדיר עם הסכנה שבהפיכת מעשים או אובייקטים מקודשים לבעלי ערך עצמאי, ובכך מנותקים מהאל ומהמשמעות הרוחנית שהם מייצגים.

הנביא ירמיהו מתריס מול המאמינים, אנשי הדת, הצועקים 'היכל ה'', במעין ביטחון עצמי שכל עוד ההיכל (המקדש) מצוי בירושלים יש מעין 'תעודת ביטוח' מפני מפלה במלחמה. אך כל עוד העם אינו מקיים את הרעיונות הנשגבים שהיכל ה' וארון הברית מייצגים – צדק ומשפט וחמלה כלפי החלשים בחברה – היכל ה' מתרוקן מתוכן ואינו משמש מגן מפני המלחמות.

מבט בהעתק של ארון הברית יכול לאשר את ההבנה שהארון הוא לכאורה פסל, בדומה לאלילי הזהב, והכוחות המיוחסים לו אינם מנותקות מהכרובים אשר עליו, הדומים לפסלים אחרים שהיו מצויים בתרבויות אחרות. המדרש מתאר כיצד אותם עמים כובשים נכנסים לקודש הקודשים ומוצאים אליל במקום הקדוש ביותר לאומה שלכאורה יוצאת כנגד האלילות.

## חלק שלישי: עבודה זרה באצטלה של קדושה – מבט עכשווי

בחלק האחרון של דף הלימוד נדון בשני מקורות מדגמיים השונים מאוד זה מזה, אך המשותף להם הוא ששניהם מתייחסים לתופעות דתיות עכשוויות שונות כאל עבודה זרה.

נדון בשאלה, האם הביטוי 'עבודה זרה' הוא עוד כינוי גנאי, או שיש בו עומק היוצר את המשותף בין הדוברים? להבנתנו, מדובר באמירה דתית עמוקה הרואה בניתוק של מעשה דתי או של אובייקט דתי אחד מהמכלול הדתי, ושימוש בו באופן קונקרטי במקום ראייתו כסמל וייצוג – 'עבודה זרה', הפיכה של המעשה/ האובייקט לפסל ולאליל הגורם לאדם לשכוח את אלוהיו.

נבקש מהלומדים לחשוב על עבודות זרות נוספות בעולמנו.

\*\*\*אם הקבוצה מאפשרת זאת, נאתגר אותה לחשוב על תופעות של עבודה זרה, אך לא כזו המצויה במחנה נגדי, אידיאולוגי או דתי, אלא דווקא במחנה שלהם.